laion/Wikipedia-Exotic huggingface dataset:
מידענות סייבר

"מידענות סייבר" היא עיסוק מקצועי הכולל גילוי ואיתור מידע דיגיטלי במרחב הקיברנטי. צמד המילים מידענות סייבר הוא אחד מהשמות שהוצעו אך לא התקבלו עבור מגמת "מידע ונתונים- Data Analysis" (לשעבר "גילוי ואיתור מידע דיגיטלי"). במשך מספר שנים נפוץ שם זה בקרב תלמידי ומורי מגמת "גילוי ואיתור" על אף שלא אושר במערכות הרשמיות של משרד החינוך החל משנת 2020 לאחר כניסתה של המפמ"רית רונית נחמיה לתפקיד, השתנה שם המגמה ל "מידע ונתונים- Data Analysis" וכן חלו שינויים מרחיקי לכת בתוכנית הלימודים, הרחבת שיתופי הפעולה של המגמה עם גורמים צבאיים, מוסדות אקדמיים וחברות במגזר העסקי. העיסוק במידענות סייבר שכיח בקרב חברות מודיעין עסקי, שיווק, משרדי פרסום ויחצנות, תחומי הייעוץ ואבטחת איכות ומכונים לגיוס עובדים. תוכנית לימודים בנושא החלה לראשונה בבתי ספר תיכוניים בישראל בשנת הלימודים תשע"ו ומיועדת לתלמידי בית ספר תיכון תחת מינהל מדע וטכנולוגיה במשרד החינוך. התוכנית היא פעולה משותפת בין המנהל למדע וטכנולוגיה במשרד החינוך יחד עם מומחי תוכן מאגף המודיעין (כולל יחידה 8200), התעשייה, מטה הסייבר הצה"לי והאקדמיה. בתוכנית דגש על הבנה ויישום של תהליכי אחזור מתקדמים רב-לשוניים, תוך פיתוח תודעה ותפיסה מידענית יצירתית. המגמה מידע ונתונים- Data Analysis" (לשעבר "גילוי ואיתור מידע דיגיטלי") היא מגמה טכנולוגית. מקצוע המבוא הוא ערבית או רב מלל אחר ברמה של 5 יחידות לימוד לבגרות; המקצוע המוביל הוא ניתוח ואיתור מידע ברמה של 5 יחידות לימוד ומקצוע ההתמחות במגמה הוא מידע וידע באינטרנט גם הוא ברמה של 5 יחידות לימוד. התוכנית מורכבת מחמישה פרקים: טכנולוגיות מידע ותקשורת שימור שיתוף ופיתוח ידע אינטרנט ומדיה חברתית מידע ומידענות התמודדות עם שפה זרה. במסגרת המגמה התלמידים נחשפים לחידושים טכנולוגיים בתחום שיטות לגילוי ואיתור דיגיטלי וכן לשפות תכנות שונות. במסגרת התוכנית יתנסו התלמידים בתהליך מורכב של איתור המידע, מיצויו ועיבודו עד לאבטחתו ברשת. התלמידים במגמה יתנסו גם ביכולות כריית מידע על סמך כלים לניתוח "Big Data". מרכיב חשוב במגמת הלימוד הוא תהליך ההבחנה בין עיקר לטפל, שתאפשר לאנליסט לגבש מסקנות מרכזיות ועיקרי דברים. מינהל למדע וטכנולוגיה במשרד החינוך באתר education.gov מגמת מידענות סייבר, גילוי ואיתור מידע דיגיטלי באתר EducationCMS פורטל תלמידים משרד החינוך, מגמת מידענות סייבר באתר edu.gov
Slither.io

Slither.io הוא משחק רשת מרובה משתתפים מסוגת אסטרטגיה-פעולה שפותח על ידי סטיב האוס בשנת 2016. אפליקציית המובייל של המשחק לאנדרואיד ו-iOS הגיעו לראש טבלת המשחקים בחנויות האפליקציות בחודש מאי 2016. המשחק מורכב משחקנים (המגלמים נחשים בעלי אורכים משתנים) המסתובבים ברחבי מפה דו-ממדית. מטרת המשחק היא לצבור הכי הרבה נקודות על ידי "אכילה" של כדורים צבעוניים וזוהרים (המפוזרים ברחבי המפה) ובכך להיות הנחש הארוך ביותר בשרת. ניתן לגרום להאצת הנחש, אך גם לאיבוד מסה ונקודות (שנשארות מאחור במסלול שעשה השחקן) – על ידי לחיצה על מקש הרווח או על העכבר בעת משחק במחשב, או על ידי לחיצה כפולה בטלפונים חכמים. כאשר שחקן נוגע בראשו בשחקן אחר – השחקן שנפגע בראשו מפסיד וגופו מתפרק לכדורים זוהרים, ששחקנים אחרים יכולים "לאכול". בשולי המפה יש גבול אדום שיפסול כל שחקן שיגע בו. אסטרטגיה מקובלת לנחש גדול היא להקיף נחשים אחרים ולהקטין את קוטר ההקפה עד שלשחקן בפנים אין לאן לפנות מבלי להתנגש במקיף. האסטרטגיה הנגדית היא שהנחש המוקף נצמד אל המקיף ומבצע תנועה דומה בתוך המעגל, כך הוא חוסם את האפשרות של הנחש המקיף לצמצם את רדיוס ההקפה.[דרוש מקור] בצד ימין של המסך ישנה טבלה עם שמותיהם של השחקנים בעלי הניקוד הגבוה בשרת, מפה ובה המיקום של השחקן בתוך המשחק, לצד מספר הנקודות שצבר. בעבר, בחירת צבע העור באופן עצמאי הייתה מותנית בשיתוף המשחק בפייסבוק או בטוויטר. כיום כל שחקן יכול לבחור בתפריט הראשי את צבע העור. קיימים עשרות צבעי עורות שונים במשחק, שרובם זמינים עבור כל מי שמתקין את התוסף המיוחד של המשחק, דרך דפדפן כרום. בנוסף יש אפשרות לצבוע את עור הנחש שלך לבד. בין צבעי העורות יש צורות מיוחדות, מחוות למשחקי רשת, אפליקציות, פוליטיקאים עולמיים ודגלי מדינות. יש כמו כן אפשרויות להוספת אביזרים שונים. Agar.io Subway Surfers Grand Theft Auto מדיה וקבצים בנושא Slither.io בוויקישיתוף אתר האינטרנט הרשמי של Slither.io (באנגלית) Slither.io, ברשת החברתית אקס (טוויטר) Slither.io, סרטונים בערוץ היוטיוב Report: Slither.io Tops iOS, Android Game Download Charts for May 2016
גל ירוק

גל ירוק היא תכונה של מערכת בקרת רמזורים. תכונה זו מופעלת בסדרה של רמזורים (על פי רוב שלושה או יותר) הנמצאים על ציר נסיעה. תכונת הגל הירוק מיועדת לאפשר תעבורה מתמשכת לאורך מספר צמתים על ידי תזמון האור הירוק הניתן לכלי הרכב בכל אחד מהצמתים. בהפעלת הרמזורים בשיטת הגל הירוק משתמשים לרוב בכביש עירוני או קטן בו מספר הרמזורים גדול. שם זה ניתן גם למערכות הנותנות עדיפות למעבר רכבי תחבורה ציבורית או רכבי חירום. בישראל הופעלו הרמזורים הראשונים בשיטה זו בעיר תל אביב בחודש פברואר 1961. כיום נהוגה שיטה זו בכל הארץ. כיום נשמעת ביקורת על הפעלת שיטה זו בתוך העיר, מכיוון שהיא מתחשבת ברכב הפרטי בלבד ותוך כך פוגעת ביעילות התחבורה הציבורית, שלא נוסעת ברציפות כמו מכונית פרטית ומעמידה במקום נמוך בסדר העדיפויות את הולכי הרגל.[דרוש מקור] מאידך, מערכות גל ירוק מאפשרות תעדוף תחבורה ציבורית על ידי החלפת הרמזור לירוק כאשר רכב תחבורה ציבורית מתקרב לצומת. כמו כן במקומות רבים נוהגים להתקין כפתורים המאפשרים להולכי רגל לקצר את זמן ההמתנה לרמזור. מדיה וקבצים בנושא גל ירוק בוויקישיתוף צבי אלגת, ה"גל הירוק" מפעיל רמזורים, מעריב, 7 בפברואר 1961; מהפכה בהפעלת רמזורים בת"א, דבר, 22 בפברואר 1961. ערך זה הוא קצרמר בנושא תחבורה. אתם מוזמנים לתרום לוויקיפדיה ולהרחיב אותו.
טיפול נמרץ כללי

טיפול נמרץ כללי (באנגלית: Intensive care medicine) הוא תחום התמחות, עיסוק ומחקר ברפואה שעוסק בטיפול רפואי בחולים קשים ומורכבים הדורשים טיפול והשגחה צמודה. טיפול נמרץ כולל טיפול במצבים רפואיים מורכבים הדורשים התערבות פולשנית, בדרך כלל מדובר בחולים מונשמים ולרוב הם גם סובלים מפגיעה רב מערכתית. מקרים אלה דורשים מעקב רציף והתערבות מידית בעת הצורך. על הרופא המומחה בטיפול נמרץ להיות בעל מיומנות וניסיון רב וייחודי בטיפול במצבים רפואיים קשים ביותר. ערך מורחב – יחידה לטיפול נמרץ במחלקה לטיפול נמרץ מוטל על הרופא להשגיח ולטפל בחולים קשים הנתונים בסכנת חיים. טיפול נמרץ כללי מוכר בישראל כתחום התמחות על. ההתמחות אפשרית רק לאחר קבלת תואר מומחה באחד מהמקצועות הבאים: הרדמה, יילוד וגינקולוגיה, כירורגיה אורולוגית, כירורגיה אורתופדית, כירורגיה כללית, כירורגיה פלסטית, כירורגיה של בית החזה, מחלות אף אוזן גרון, נוירוכירורגיה, נוירולוגיה, רפואה פנימית או רפואה דחופה. תוכנית ההתמחות כוללת 2 שנים, מהן 18 חודשים טיפול נמרץ כללי, ו-6 חודשים בתקופות רצופות של חודשיים כל אחת, בשלושה מהמקצועות האלה: מחלות זיהומיות, קרדיולוגיה, מחלות ריאה, טיפול נמרץ ילדים, הרדמה, נפרולוגיה, טיפול נמרץ נוירוכירורגי, כירורגיית לב, טראומה או כוויות. מדיה וקבצים בנושא טיפול נמרץ כללי בוויקישיתוף טיפול נמרץ, דף שער בספרייה הלאומית התמחות בטיפול נמרץ כללי, באתר ההסתדרות הרפואית הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אינגי הויסטד

אינגי הויסטד (בפארואזית: Ingi Højsted; נולד ב-12 בנובמבר 1985 בטורסהאבן שבאיי פארו) הוא כדורגלן עבר פארואזי ששיחק בעמדת הקשר בעיקר ב-B36 טורסהאבן ובנבחרת איי פארו. הויסטד נולד בטורסהאבן, בירת איי פארו. הוא גדל במחלקת הנוער של B36 טורסהאבן המקומית. בקיץ 2002 הצטרף לארסנל מהפרמייר ליג. הוא שיחק במועדון במשך 3 עונות, אך לא ראה דקות משחק בקבוצה הבוגרת, וחזר ל-B36 טורסהאבן. הוא שיחק במועדון במשך עונה אחת, בה ערך 25 הופעות והבקיע שער אחד. בהמשך עבר לבירמינגהאם סיטי, אך שיחק 45 דקות בקבוצת המילואים. לאחר מכן חזר פעם נוספת ל-B36 טורסהאבן, בה שיחק במשך 5 עונות וערך 51 הופעות, בהן הבקיע שני שערים. לאחר פציעות מתמשכות, פרש הויסטד מכדורגל בגיל 26. ב-29 באפריל 2003 ערך הויסטד את הופעת הבכורה שלו בנבחרת איי פארו, כשנכנס כמחליף לקראת המחצית השנייה בניצחון 2-1 על נבחרת קזחסטן במשחק ידידות. הוא ערך 6 הופעות בנבחרת, מתוכן שתיים נגד נבחרת ישראל במסגרת מוקדמות מונדיאל 2006. אליפות איי פארו (2): 2005, 2011 אינגי הויסטד, באתר Transfermarkt אינגי הויסטד, באתר WorldFootball.net אינגי הויסטד, באתר National Football Teams אינגי הויסטד, באתר FootballDatabase.eu
ירוק (פירושונים)

האם התכוונתם ל... ירוק – צבע המתקבל על ידי אור בתחום אורכי גל מקורב של 520–570 ננומטר בספקטרום הנראה לעין; אחד מצבעי היסוד החיבוריים (יחד עם אדום וכחול) אגן ירוק – מערכת של ביצות מלאכותיות שמטרתן לחקות את תהליכי הטיהור המתרחשים בביצות טבעיות אנרגיה ירוקה – כינוי לסוגי אנרגיה אשר אינם מזהמים את הסביבה הטבעית בישול ירוק – בישול של ירקות ירוקים במי מלח רותחים לזמן קצר כדי להכינם להמשך הבישול תוך שמירה על צבעם הירוק שלא ידהה בנייה ירוקה (או בנייה בת-קיימא) – גישה מערכתית כוללת לתכנון, לבנייה ולתפעול של בניינים במטרה לחסוך אנרגיה, מים וחומרי גלם גל ירוק – תזמון מתואם של סדרת רמזורים המאפשר תעבורה מתמשכת לאורך מספר צמתים Greenwash (גרינווש; טיוח ירוק או התיירקקות) – כינוי שסביבתנים ומבקרים אחרים משתמשים בו כדי לתאר פעילות של מתן תדמית ציבורית חיובית להתנהלות הנתפסת כבלתי סביבתית הבזק ירוק – תופעה אופטית אטמוספירית נדירה המתרחשת במקרים נדירים זמן קצר אחרי שקיעת השמש, או לפני זריחתה, ואשר בה קצה השמש נראה בצבע ירוק זבל ירוק (או זבל צמחי) (אנ') – מושג בחקלאות כלורופלסט (או פלסטידה ירוקה) – פלסטידה המצוי בתאיהם של כמעט כל הצמחים והאצות, והמשמש לביצוע פוטוסינתזה מיסוי ירוק (או מיסוי אקולוגי) – מסים שנועדו לקדם פעילות אקולוגית בת-קיימא באמצעות תמריצים כלכליים מכונית ירוקה – כינוי למכונית "ידידותית לסביבה" הצורכת כמות מועטה של דלק או שצורכת דלק המזהם את הסביבה פחות מהדלק המקובל במכוניות רגילות או שמכילה מקור אנרגיה מתחדש מספר ירוק – רישיון להפעלת מונית בישראל מפלגה ירוקה – מפלגה המבוססת על עקרונות של "קווי מדיניות ירוקים". קווים אלה כוללים סביבתנות או קיימות, הישענות על דמוקרטיה שורשית, אי-אלימות וצדק חברתי סביבתנות – דאגה לשימור, שיקום או שיפור הסביבה הטבעית הקו הירוק – קו שביתת-הנשק של ישראל עם מצרים, עם ירדן, עם סוריה ועם לבנון, כפי שנקבע בהסכמי שביתת הנשק שנחתמו ב-1949 לאחר מלחמת העצמאות ועד לפריצת מלחמת ששת הימים ב-1967 קנאביס (או מריחואנה) – סם פסיכואקטיבי המופק מחלקים של צמח הקנאביס ריאה ירוקה – כינוי לשטח פתוח בתחומי שטחים עירוניים בנויים, כדוגמת פארקים וגינות ציבוריות שיווק ירוק – שיווק של מוצרים ידידותיים לסביבה תה ירוק – תה שעבר חמצון מינימלי בתהליך העיבוד, בשונה מתה שחור, העובר חמצון מלא עלה ירוק גרין ירק
מרסלו סילבה

מרסלו אנדרס סילבה פרננדס (בספרדית: Marcelo Andrés Silva Fernández; נולד ב-21 במרץ 1989 במרסדס שבאורוגוואי) הוא כדורגלן אורוגוואי המשחק בעמדת הבלם בקבוצת ריאל סולט לייק. סילבה גדל במחלקת הנוער של דאנוביו. ב-13 בספטמבר 2009 ערך את הופעת הבכורה שלו בקבוצה הבוגרת של המועדון, כשנכנס כמחליף בדקה ה-77 בהפסד 1-0 לליברפול במסגרת המחזור השלישי בליגת העל האורוגוואית. ב-5 בדצמבר הבקיע את שער הבכורה שלו במועדון, שער בדקה ה-49 בניצחון 2-0 על סנטרל אספניול במסגרת המחזור ה-13 בליגה. הוא שיחק בקבוצה הבוגרת של המועדון במשך עונה אחת, בה הבקיע 3 שערים ב-19 הופעות. ב-24 ביולי 2010 חתם סילבה באלמריה מליגת העל הספרדית. ב-18 בספטמבר ערך את הופעת הבכורה שלו במועדון, כששיחק 72 דקות בהפסד 1-0 לאספניול במסגרת המחזור השלישי בליגה. ב-5 בפברואר 2011 הבקיע את שער הבכורה שלו במועדון, שער בדקה החמישית בניצחון 3-2 על אספניול במסגרת המחזור ה-22 בליגה. בעונתו הראשונה במועדון היה שותף לירידתו לליגת המשנה. בתחילת עונת 2011/2012 לא הרבה סילבה לשחק במדי הקבוצה, ובחצי השני של העונה הושאל לפניארול מליגת העל האורוגוואית. ב-1 במרץ 2012 ערך את הופעת הבכורה שלו במועדון, כששיחק 90 דקות והבקיע שער בניצחון 4-1 על בייה ויסטה במסגרת המחזור הראשון בליגה. הוא ערך 11 הופעות ליגה במועדון, בהן הבקיע שני שערים, ובנוסף לקח חלק בגביע ליברטדורס. בעונת 2012/2013, בה חזר לאלמריה ערך 20 הופעות ליגה והיה שותף לחזרתו של המועדון לליגת העל. בעונה הבאה ערך 2 הופעות ליגה בלבד. ב-1 באוגוסט 2014 חתם סילבה בלאס פאלמס מהליגה הספרדית השנייה. ב-10 בספטמבר ערך את הופעת הבכורה שלו במועדון, כששיחק 90 דקות בניצחון 2-0 על מיורקה במסגרת גביע המלך הספרדי. ב-19 באוקטובר ערך את הופעת הבכורה שלו בליגת העל הספרדית, כשנכנס כמחליף בדקה ה-88 בניצחון 2-0 על נומנסיה במסגרת המחזור התשיעי בליגה. ב-2 בדצמבר הבקיע את שער הבכורה שלו במועדון, שער בדקה ה-79 בניצחון 2-1 על סלטה ויגו במסגרת גביע המלך הספרדי. ב-11 בינואר 2015 הבקיע את שער הבכורה שלו בליגת העל הספרדית, שער בדקה ה-55 בניצחון 5-3 על ריאל סרגוסה במסגרת המחזור ה-20. הוא שיחק במועדון במשך עונה אחת, בה ערך 23 הופעות ליגה והבקיע שער אחד, שסייעו למועדון להעפיל לליגת העל. ב-22 ביולי 2015 חתם סילבה בריאל ואיאדוליד מליגת המשנה הספרדית. ב-22 באוגוסט ערך את הופעת הבכורה שלו במועדון, כששיחק 90 דקות בהפסד 1-0 לקורדובה במסגרת המחזור הראשון בליגה. ב-24 בינואר 2016 הבקיע את שער הבכורה שלו במועדון, שער בדקה ה-11 בניצחון 2-0 על קורדובה במסגרת המחזור ה-22 בליגה. בעונתו הראשונה במועדון ערך סילבה 31 הופעות ליגה, בהן הבקיע שער אחד. מדיה וקבצים בנושא מרסלו סילבה בוויקישיתוף מרסלו סילבה, באתר Transfermarkt מרסלו סילבה, באתר Soccerway מרסלו סילבה, באתר BDFutbol מרסלו סילבה, באתר FootballDatabase.eu
הציר המונומנטלי

הציר המונומנטלי (בפורטוגזית: Eixo Monumental פירושה: הציר המונומנטלי, נקראת גם דרך מספר 1) היא השדרה הלאומית של ברזיל, הממוקמת במרכז הבירה ברזיליה וחוצה כמעט את כל העיר. לאורך הציר שוכנים מבני ציבור וממשל שונים, בהם הקונגרס הלאומי של ברזיל, קתדרלת ברזיליה והאצטדיון הלאומי של ברזיליה. הציר הושלם ונחנך בשנת 1960, בטקס בו עברה הבירה הרשמית של ברזיל לעיר ברזיליה. הציר, כשאר רשת הרחובות של העיר, תוכנן על ידי האדריכל לוסיו קוסטה, ורבים ממבני הציבור שלאורכו נבנו על ידי האדריכל המודרניסטי הנודע אוסקר נימאייר. לאורך הציר מספר אזורים בעלי שימושים מוגדרים, שיטת תכנון המכונה הפרדת שימושים. רוחב הציר, הדגש למכונית והפרדת השימושים אופייניות לתכנון הערים המודרניסטי לפי העקרונות שקבע האדריכל לה קורבוזיה. הציר המונומנטלי נחשב לאחד הרחובות הגדולים בעולם וגם אחד הכבישים הרחבים ביותר בעולם (ביחד עם שדרת 9 ביולי הנמצאת בבואנוס איירס בירת ארגנטינה), עם 6 נתיבי נסיעה לכל כיוון. ספר השיאים של גינס מנה את הציר בשנת 2008 בתור הכביש הרחב ביותר בעולם עם פס ההפרדה הגדול ביותר בעולם תחילתו של הציר בבניין הקונגרס הלאומי של ברזיל התוחם אותו מכיוון דרום ומשם הוא ממשיך צפונה כאשר הוא חוצה כמה אזורים חשובים במרכז העיר. האזור הראשון התוחם אותו מכיוון דרום נקרא כיכר שלוש הרשויות, הכולל את בניין הקונגרס הלאומי. לאחר מכן ממשיך הציר לעבר האזור השני הנקרא שדרת משרדי הממשלה, הכולל גם את קתדרלת ברזיליה. מכאן ממשיך הציר אל האזור השלישי הנקרא אזור התרבות, ובו נמצאים המוזיאון הלאומי אונסצ'ינו גימראס, הספרייה הלאומית של ברזיל והתיאטרון הלאומי של ברזיל. צפונה משם נמצאת תחנת האוטובוסים המרכזית של ברזיליה הממוקמת במפגש עם כביש DF-002 החוצה את כל העיר בכיוון מערב-מזרח. משם ממשיך הציר לעבר מרכז הטלוויזיה והרדיו של ברזיל שנמצא בסמוך למגדל הטלוויזיה של ברזיליה ואחריו מתחיל אזור בתי המלונות. לאחר מכן ממשיך הציר אל אזור הספורט והפנאי שבו נמצאים האצטדיון הלאומי של ברזיליה, הפארק המרכזי של ברזיליה, הפלנטריום הלאומי של ברזיל ומרכז הקונגרסים - אויליסס גומרס. לאחר מכן מתחיל אזור משרדי העירייה ואחריו האזור האחרון שנקרא האזור הצבאי. הציר מסתיים לפני תחנת הרכבת של ברזיליה התוחם את הציר בצפון העיר. הקונגרס הלאומי של ברזיל בית המשפט העליון של ברזיל ארמון איטאמאראטי (משרד החוץ של ברזיל) ארמון פלנלטו (משכן נשיא ברזיל) ארמון הצדק (משרד המשפטים של ברזיל) המוזיאון הלאומי אונסצ'ינו גימראס הספרייה הלאומית של ברזיל התיאטרון הלאומי של ברזיל הפלנטריום הלאומי של ברזיל מרכז הקונגרסים - אויליסס גומרס מגדל הטלוויזיה של ברזיליה קתדרלת ברזיליה טנקרדו נבס - הפנתיאון של המולדת וחירות האצטדיון הלאומי של ברזיליה תחנת האוטובוסים המרכזית של ברזיליה תחנת הרכבת של ברזיליה הגן הבוטני הלאומי של ברזיל גן ע"ש מקס בורלה אנדרטת ג'ון קנדי אנדרטת קוביצ'ק
אדם לאנג

אדם לאנג (בהונגרית: Ádám Lang; נולד ב-17 בינואר 1993) הוא כדורגלן הונגרי המשחק כבלם בקבוצת אומוניה ניקוסיה. לאנג החל לשחק כדורגל בקבוצת וספרם בגיל 11. בשנת 2008, עלה לקבוצה הבוגרת הבכירה של מועדון עיר הולדתן, וערך 2 הופעות ליגה בגיל 16 בלבד. בעונה שלאחר מכן, כלל לא שותף במשחקי ליגה, אך בשתי העונות הבאות כבר הפך לשחקן בכיר יותר במועדון, לאחר שצבר 17 ו-25 משחקי ליגה בהתאמה בעונות הללו. בעונת 2012–2013, חתם בקבוצת גיור. לאחר שלוש עונות בגיור, חתם לעונת 2015–2016 בקבוצת MOL וידי. לאגג ערך את הופעת הבכורה שלו עבור נבחרת הונגריה ב-22 במאי 2014, במהלך משחק ידידות מול דנמרק שהסתיים בתיקו 2-2. לאנג נכלל בסגל הנבחרת ההונגרית לטורניר היורו 2016 בצרפת, יורו 2020 ויורו 2024. גיור ליגת העל ההונגרית: 2012/13 הסופרקאפ ההונגרי: 2013 צ'.פ.ר. קלוז' ליגת העל הרומנית בכדורגל: 2018/19 הסופרקאפ הרומני: 2018 אומוניה ניקוסיה ליגת העל הקפריסאית: 2020/21 הגביע הקפריסאי: 2021/22, 2022/23 הסופרקאפ הקפריסאי: 2021 מדיה וקבצים בנושא אדם לאנג בוויקישיתוף אדם לאנג, באתר Transfermarkt אדם לאנג, באתר Soccerway אדם לאנג, באתר WorldFootball.net אדם לאנג, באתר National Football Teams אדם לאנג, באתר FootballDatabase.eu Ryan DabbsContributions from Michael Yokhin last updated, Hungary Euro 2024 squad: Marco Rossi's full team, fourfourtwo.com, ‏2023-09-21 (באנגלית) ערך זה הוא קצרמר בנושא כדורגלנים ובנושא הונגרים. אתם מוזמנים לתרום לוויקיפדיה ולהרחיב אותו.
ארתור לואיס אהרון

ארתור לואיס אהרון (באנגלית: Arthur Louis Aaron;‏ 5 במרץ 1922 – 13 באוגוסט 1943) היה טייס יהודי בריטי בחיל האוויר המלכותי, שעוטר בצלב ויקטוריה, העיטור הגבוה ביותר על גבורה מול אויב המוענק בכוחות הבריטיים וכוחות חבר העמים הבריטיים. אהרון נולד בלידס, יורקשייר, ולמד בבית הספר ראונדהיי ובבית הספר לאדריכלות בלידס. עם פרוץ מלחמת העולם השנייה הוא גויס לחיל האוויר המלכותי, והוכשר כטייס בטקסס. בחזרתו לבריטניה, הוא הצטרף לטייסת 218 "גולד קוסט", והטיס מפציצי שורט סטירלינג כבדים. הוא טס 90 שעות מבצעיות וביצע 19 גיחות, וקיבל את מדליית התעופה המצוינת לאחר מותו. בגיחה ה-20 שלו, בהיותו בן 21, נפגע מטוסו של אהרון מאש מקלעים קרוב ליעד שלו בטורינו. הנווט הקנדי של המטוס, קורנליוס ברנן, נהרג ושאר אנשי הצוות נפצעו. אהרון עצמו נפגע בפניו וריאותיו, לסתו פורקה והוא לא היה יכול לדבר. בעזרת תנועות הוא הכווין את צוותו להנחית את המטוס בשדה התעופה בון שליד אנבה באלג'יריה, שם נפטר תשע שעות מאוחר יותר מפצעיו. בחקירת האירוע הועלתה ההשערה שהירי על המטוס הייתה אש ידידותית מסטרלינג אחר. במסדרון הראשי של בית הספר ראונדהיי הוצב שלט זיכרון עם תיאור המעשה של אהרון בו קיבל את צלב ויקטוריה. המחקר הגניאלוגי הראה כי אביו של אהרון היה יהודי רוסי מהגר, למרות הכחשות המשפחה לאחר מותו. הוא עצמו, לעומת זאת, התפאר בכך מול חבריו בטקסס בהזדמנויות רבות. הוא הונצח ב AJEX בהנדון, לונדון בתור אחד מתוך שלושה יהודים מקבלי צלב ויקטוריה במהלך מלחמת העולם השנייה (האחרים הם טומי גולד מהצי המלכותי וג'ון קנילי מהמשמר האירי). כדי לסמן את האלף החדש, ארגון העיר לידס "סיביק טראסט" ארגן הצבעה כדי לבחור פסל לציון האירוע, ולפרסם גיבורי עברה של העיר. ארתור אהרון ניצח בהצבעה. הפסל ממוקם על כיכר בקצה הצפוני של מרכז העיר, קרוב לתיאטרון מערב יורקשייר, ונחשף ב-24 במרץ 2001 על ידי מלקולם מיצ ' ם, הניצול האחרון של המטוס. פסל ברונזה בגובה חמישה מטרים של גרהאם איבסון מציג את אהרון עומד ליד עץ, כאשר עליו מטפסים בהדרגה שלושה ילדים המייצגים את חלוף הזמן בין 1950 ל-2000, עם הילדה האחרונה משחררת את יונת השלום, המייצגת חופש אותו עזר להבטיח בהקרבתו. מדיה וקבצים בנושא ארתור לואיס אהרון בוויקישיתוף קבורה המיקום של ארתור אהרון(הקישור אינו פעיל) אלג ' ירייה המיקום של ארתור אהרון צלב ויקטוריה לידס מוזיאון העיר תמונה של ארתור אהרון פסל בלידס ארתור לואיס אהרון, באתר "Find a Grave" (באנגלית) Supplement to the London Gazette, 19 October 1943 The Stirling Bomber, Bowyer, 1980, page 129 "We Will Remember Them" by Henry Morris and Martin Sugarman, published by Valentine Mitchell, 2011 Leeds Civic Trust
OpenSCAD

OpenSCAD היא תוכנת שרטוט חופשית ליצירת מודלים תלת־ממדים מוצקים ולאנימציה של חלקים נעים. תוכנה זו אינה סימולטור מכני וחוקי הפיזיקה לא ממודלים בה. לדוגמה: גלגל שיניים אחד יכול להיבלע בגלגל שיניים אחר. התוכנה זמינה עבור מערכות הפעלה Microsoft Windows, macOS, ומערכות לינוקס. ניתן להפיק בה קובצי ייצור המוכרים במדפסות תלת מימד. OpenSCAD היא תוכנה מודולרית. ניתן לערוך רכיבי מכונה בקבצים נפרדים ואז לייבא אותם לקובץ אחד בו נקבל מכלול. ניתן לייבא מכלולים מקבצים נפרדים לקובץ אחד בו נקבל מכונה שלמה. שינוי באחד הרכיבים יתממש מייד בכל המכלולים המייבאים אותו ובמכונה השלמה שתייבא מכלולים אלה. בשונה מתוכנות צייר, שרטוט, ותוכנות עריכה רבות, אופן יצירת המודל אינו מתבצע על ידי מתיחת קווים באמצעות סמן העכבר אלה באמצעות כתיבת קוד תכנות בשפת תיאור טקסטואלית. חלון התוכנה מכיל שני חלקים עיקריים: הקלט - תיבת הטקסט. שבה נכתב סקריפט (קוד תכנות) בשפת תיאור טקטואלית המתאימה לתוכנה. עורך זה מכיל עזרים לתקינות הקוד כגון סימון שגיאות וצביעת מילים שמורות. הפלט - תמונת המודל שבו מתקבלת תמונת תלת־ממדית של המודול. באמצעות העכבר ניתן לסובב, לשנות מרחק מתצוגה, ולהזיז את התצוגה לאזורים במודל. מדיה וקבצים בנושא OpenSCAD בוויקישיתוף אתר האינטרנט הרשמי של OpenSCAD (באנגלית) OpenSCAD, ברשת החברתית אקס (טוויטר) OpenSCAD, הבלוג הרשמי
יום הציידים

יום הציידים (באנגלית: Day of the Hunters) הוא סיפור מדע בדיוני קצר מאת אייזק אסימוב שנכתב בשנת 1950. הסיפור תורגם לעברית בשנת 2014 בספר כתבי אייזק אסימוב כרך 4. הסיפור מבוסס על סיפור שאסימוב רשם בצעירותו, בשם Big Game, אשר אבד לו ונמצא באחרית ימיו. הסיפור תורגם בשם 'המשחק הגדול' בגיליון 10 של מגזין פנטסיה 2000. כמו סיפורים רבים של אסימוב, סיפור זה מושפע מהפחד שהיה בתקופת המלחמה הקרה מפני התחמשות הולכת וגברה של המין האנושי שעלולה להביא לידי הכחדה עצמית. קבוצת טכנאים נפגשים בבר, ופוגשים באדם המתברר כפרופסור שבנה מכונת זמן ונסע לעידן המזוזואיקון כדי לגלות מה גרם להכחדת הדינוזאורים. הוא גילה כי הדינוזאורים הגדולים נהרגו בידי דינוזאורים קטנים יותר שהיו חמושים ברובים, ולאחר מכן הרגו אלה את אלה.
בניין IBM

בניין יבמ (שמות נוספים: פלאזה יבמ, שדרות וובש צפון 330, באנגלית: IBM plaza, IBM building) הוא גורד שחקים במרכז העיר שיקגו שבארצות הברית. את הבניין תכנן האדריכל המודרניסטי הנודע לודוויג מיס ון דר רוהה, שנפטר לפני תחילת הבנייה. המבנה הושלם בשנת 1973 ונבנה כדי להכיל את המטה והמשרדים של חברת המחשבים והאלקטרוניקה IBM. הבניין נבנה על פי עקרונות הסגנון הבינלאומי המינימליסטי המאוחר, במתכונת ובצורה הדומות לאלו של בניין סיגראם - תיבה מלבנית פשוטה, קירות מסך מזכוכית כהה, קומות מסוימות המודגשות בעזרת חלונות שונים ונסיגה היוצרת כיכר עירונית בחזית הבניין. עם 52 קומות ובגובה של 211.8 מטרים, זהו הבניין השני בגובהו שתכנן מיס, אחרי גורד השחקים במרכז "טורונטו-דומיניון" שבטורונטו. בשנת 1996 החלה IBM בתהליך עזיבת הבניין, תהליך שארך עשר שנים. במקומה מאכלס הבניין כיום שימושים שונים, ביניהם משרדי חברת התרופות AMA, מלון ומשרד עורכי דין. בלובי הבניין מוצג פסל ראש של מתכנן הבניין מיס ון דר רוהה, בעיצוב הפסל האיטלקי מרינו מריני. הבניין מופיע בסרט האביר האפל כמקום בו נמצאים משרדיהם של התובע הארווי דנט וראש העיר אנתוני גרסיה. בניין סיגראם בניין המזכירות של האומות המאוחדות מינימליזם הסגנון הבינלאומי מדיה וקבצים בנושא בניין IBM בוויקישיתוף בניין IBM, באתר אנציקלופדיה בריטניקה (באנגלית)
ניל סטוק

ניל רוברט סטוק (באנגלית: Neil Robert Stuke; נולד ב-15 באוגוסט 1966) הוא שחקן אנגלי. הוא ידוע בעיקר מהופעתו בתפקיד מתיו בסיטקום "משחק פעיל" (אנ'), ובתפקיד בילי לם בדרמה המשפטית "הגלימה" של ה-BBC. סטוק נולד בעיר דובר שבמחוז קנט. הוא גילם את מתיו בעונה השנייה והשלישית של הסיטקום "משחק פעיל". עוד שיחק בתפקיד הפקיד במשרד עורכי הדין, בילי לם, בסדרת הדרמה "הגלימה" של ה-BBC. תפקידים נוספים שלו בטלוויזיה היו בסדרות "בין השורות", "אמון", "Reggie Perrin", הדרמה הקומית "At Home with the Braithwaites", הסיטקום "Office Gossip", "שעת שינה", "A Touch of Frost", ובתוכנית "המופע של קתרין טייט". ב-1997 שיחק בתפקיד כדורגלן/שוטר אלכוהוליסט בפרק בסדרה "Pie in the Sky". ב-2006 כיכב בתפקיד אורח בסדרה "The Bill" בתפקיד ג'יימס טננט בסיפורה של ילדה נעדרת, איימי טננט. בקיץ 2010 התארח סטוק בתוכנית מאסטר שף לידוענים. הוא השתתף פעמים אחדות בתוכנית האירוח "The Wright Stuff". באוגוסט 2014 היה סטוק אחד מ-200 אנשי ציבור שחתמו על עצומה לעיתון הגרדיאן כנגד עצמאות סקוטלנד (אנ') לפני משאל העם על עצמאות סקוטלנד שנערך בספטמבר אותה שנה. אתר האינטרנט הרשמי של ניל סטוק ניל סטוק, במסד הנתונים הקולנועיים IMDb (באנגלית) "Celebrities' open letter to Scotland – full text and list of signatories | Politics". theguardian.com. 2014-08-07. נבדק ב-2014-08-26.
עונת 2015/2016 בליגה הלאומית

עונת 2015/2016 בליגה הלאומית הייתה העונה ה-17 של הליגה הלאומית כליגה השנייה בחשיבותה בישראל. הליגה החלה ב-21 באוגוסט 2015 והסתיימה ב-19 במאי 2016. על ניצחון במשחק הוענקו שלוש נקודות ונקודה בודדת על תיקו. הליגה כללה 16 קבוצות שתחילה שיחקו ביניהן במשך 2 סיבובים בני 15 משחקים כל אחד - 30 מחזורים בסה"כ. לאחר הסיבוב ה-15 הליגה חולקה ל-2 בתים: פלייאוף עליון (8 קבוצות) ופלייאוף תחתון (8 קבוצות). העונה הסתיימה בניצחון של מועדון ספורט אשדוד שעלתה לליגת העל ויחד איתה עלתה הפועל אשקלון. מכבי יבנה ומכבי קריית גת ירדו לליגה השלישית. הפועל ירושלים ניצחה במשחקי המעבר את מועדון ספורט כפר קאסם מליגה א' ונותרה בליגה הלאומית. ז'ורדן פושה הצרפתי ממכבי הרצליה זכה בתואר מלך השערים של הליגה עם 21 כיבושים. בסיום העונה התקיימו משחקי מבחן לליגה הלאומית בין הפועל ירושלים שסיימה במקום ה-14 בליגה הלאומית, לבין מ.ס. כפר קאסם סוהיב שסיימה במקום הרביעי בליגה א' דרום והגיעה למשחק דרך פלייאוף העלייה (מקום 2-5 בשתי הליגות המחוזיות). השיטה הייתה מפגש נוק-אאוט כפול בית-חוץ. הפועל ירושלים ניצחה 3:1 בסיכום שני המשחקים ונשארה בליגה הלאומית עונה נוספת. טבלת התחרות